**Ministerul Mediului**

**Agenţia Naţională pentru Protecţia Mediului**



|  |
| --- |
| **Agenţia pentru Protecţia Mediului Dâmboviţa** |

Nr. 7829/3781/\_\_\_\_\_\_\_.2017

**PROIECT DECIZIA ETAPEI DE ÎNCADRARE**

**Nr. \_\_\_\_\_ din \_\_\_\_\_.2017**

Ca urmare a solicitării de emitere a acordului de mediu adresate de **COMUNA BRANIȘTEA** cu sediul în comuna Braniștea, sat Braniștea, nr. 1151, județul Dâmbovița, înregistrată la sediul Agenției pentru Protecția Mediului (APM) Dâmbovița cu nr. 7829 din 02.06.2016, în baza Hotărârii Guvernului nr. 445/2009 privind evaluarea impactului anumitor proiecte publice si private asupra mediului și a Ordonanței de Urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei si faunei sălbatice, cu modificările și completările ulterioare,

**Agenția pentru Protecția Mediului (APM) Dâmbovița decide**, ca urmare a consultărilor desfășurate in cadrul ședinței Comisiei de Analiza Tehnica din data 07.09.2017, că proiectul de investiție **”*Înființare rețea canalizare și extindere rețea apă în comuna Braniștea, județul Dâmbovița – Componenta canalizare”***, propus a fi amplasat în comuna Braniștea, sat Braniștea, județul Dâmbovița **nu se supune evaluării impactului asupra mediului și nu se supune evaluării adecvate.**

**Justificarea prezentei decizii:**

1. **Motivele care au stat la baza luării deciziei etapei de încadrare in procedura de evaluare a impactului asupra mediului sunt următoarele:**

**-** proiectul se încadrează in prevederile Hotărârii Guvernului nr. 445/2009, anexa nr. 2, la pct. 13, lit. a;

**-** impactul realizării proiectului asupra factorilor de mediu va fi redus pentru sol, subsol, vegetație, fauna si nesemnificativ pentru ape, aer si așezările umane;

**-** nu au fost formulate observaţii din partea publicului în urma mediatizării depunerii solicitării de emitere a acordului de mediu respectiv, a luării deciziei privind etapa de încadrare;

***1. Caracteristicile proiectelor***

1. ***mărimea proiectului***:

Lucrările propuse se desfășoară pe teritoriul administrativ al comunei Braniștea și tratează înființarea rețelei de canalizare în comună. Lucrările propuse se încadrează în planurile de urbanism și respectă cerinţele din Certificatul de Urbanism eliberat de Consiliul Județean Dâmbovița.

Terenurile ce urmează a fi ocupate de lucrări, sunt situate pe teritoriul administrativ al comunei Braniștea, în intravilan.

***Situația existentă***

În prezent, comuna Braniștea dispune de un sistem centralizat de alimentare cu apă, dar nu dispune și de un sistem de canalizare, marea majoritate a locuitorilor comunei utilizând pentru colectarea apelor uzate latrine uscate, puțuri absorbante sau fose septice, doar o mică parte din locuințe și obiective social-culturale evacuează apa uzată menajeră în bazine vidanjabile.

Astfel, pentru a fi în conformitate cu legislația europeană şi română în vigoare, se propun lucrări de înființare a rețelei de canalizare în comuna Braniștea, investiție care va determina scăderea riscului asupra sănătăţii populaţiei, creşterea confortului edilitar, protecţia calităţii apelor subterane şi de suprafaţă.

***Soluția propusă***

Necesitatea înființării sistemului de canalizare în comuna Braniștea este justificată de respectarea legislației europene şi române în vigoare din punct de vedere al protecției mediului și pentru a respecta o etapizare normală a lucrărilor de infrastructură (această etapizare prevede mai întâi realizarea reţelei de canalizare cu cămine de racord, apoi realizarea lucrărilor de îmbunătăţire a drumurilor, astfel încât racordările la reţeaua de canalizare să nu afecteze sistemul rutier al drumurilor).

Oportunitatea investiţiei este justificată de crearea unui sistem de canalizare, care trebuie proiectat şi realizat ţinând cont de cerinţele de dezvoltare a comunei, asigurând astfel un grad de civilizaţie şi sănătate în conformitate cu standardele Uniunii Europene în vigoare.

Obiectivul general al proiectului este realizarea unor investiţii durabile care vor fi integrate în infrastructura existentă şi corelate cu investiţiile viitoare, în vederea conformării cu cerinţele legislaţiei în vigoare şi considerând un tarif suportabil pentru consumatorii finali (populaţie).

Următoarele obiective specifice vin în susţinerea obiectivului general:

* *pentru apa uzată:*
  + conformarea cu Directiva 91/271/CEE privind epurarea apelor uzate urbane, transpusă în legislaţia românească prin HG 188/2002 care prevede colectarea, epurarea şi evacuarea apelor uzate din toate aglomerările cu peste 2.000 locuitori echivalenţi şi termenele limită pentru implementare, în funcţie de mărimea aglomerărilor umane şi de caracteristicile receptorilor naturali:
    - epurare secundară pentru aglomerări mai mici de 10.000 l.e.;
    - epurare terţiară pentru aglomerări cu peste 10.000 l.e;
* *impactul asupra mediului:*
  + eliminarea poluării solului şi stratului de apă freatică prin eliminarea evacuării apelor uzate menajere direct în sol prin fose septice neetanşe şi eliminarea infiltraţiilor prin înființarea sistemului de canalizare;
* *impactul asupra consumatorului:*
  + creşterea confortului sanitar în gospodării;
  + îmbunătăţirea stării de sănătate a populaţiei prin eliminarea riscului de contaminare a freaticului şi a apelor de suprafaţă.

**Obiectivele proiectului**:

* asigurarea posibilităţii de racordare pentru o mare parte a locuitorilor comunei;
* evitarea apariţiei unor boli provocate de descărcarea necontrolată a apelor uzate menajere în sol sau în cursurile de apă subterană sau de suprafaţă;
* evitarea deversării apelor uzate în emisari sau împrăştierea acestora pe câmp;
* conformarea la restricţiile de mediu şi cele de ordin legislativ impuse în prezent de legislaţia naţională;
* atragerea investitorilor şi dezvoltarea industriei locale prin asigurarea completă a utilităţilor edilitare;
* respectarea prevederile P.U.G.;
* crearea de noi locuri de muncă.

Astfel, pentru a fi în conformitate cu legislația europeană şi română în vigoare, se propun lucrări de înființare a rețelei de canalizare în comuna Braniștea, investiție care va determina scăderea riscului asupra sănătăţii populaţiei, creşterea confortului edilitar, protecţia calităţii apelor subterane şi de suprafaţă.

**Schema tehnologică pentru sistemul de canalizare propus** este următoarea:

* conducte de canalizare menajeră din tuburi PVC SN8 Dn 250 mm, cu o lungime totală L=7733 m;
* conducte de canalizare menajeră din tuburi PVC SN8 Dn 200 mm, având o lungime totală L=183 m (subtraversări de drum pentru realizarea racordurilor pentru populație);
* conducte de canalizare menajeră din tuburi PVC SN8 Dn 160 mm, având o lungime totală L=4000 m, pentru realizarea racordurilor pentru populație;
* 289 buc. cămine de vizitare şi cămine de spălare pentru canalizare, având diametrul Dn 1000 mm;
* 450 buc. cămine de racord cu diametrul Dn 400 mm;
* 4 stații de pompare apă uzată menajeră;
* conductă de refulare din PEID PE100 PN6 De 75 mm, în lungime de 26 m;
* conductă de refulare din PEID PE100 PN6 De 110 mm, în lungime de 20 m;
* conductă de refulare din PEID PE100 PN6 De 140 mm, în lungime de 28 m;
* 7 subtraversări de drum județean cu conductă PVC Dn 250 mm cu o lungime totală de 89 m;
* 5 subtraversări de drum județean cu conductă PVC Dn 200 mm cu o lungime totală de 42 m;
* 31 subtraversări de drum comunal cu conductă PVC Dn 250 mm, PVC Dn 200 mm și PEID De 140 mm.

Având în vedere faptul că localitatea Braniștea este amplasată lângă orașul Titu (oraș ce are în funcțiune un sistem de canalizare cu stație de epurare), cât și faptul că stația de epurare a orașului Titu poate prelua debitul aferent rețelei de canalizare din comuna Braniștea, apa uzată colectată de sistemul de canalizare propus este descărcată în căminul de canalizare existent pe teritoriul orașului Titu.

Procedeul de canalizare ales este de tip separativ (divizor), astfel prin intermediul căminelor de racord se colectează numai apa uzată menajeră provenită din gospodării, instituţii publice, unităţi agroalimentare şi de mică industrie. Acest procedeu este recomandat în mediul rural datorită costurilor investiţiei și costurilor de exploatare ce pot fi suportate de utilizatori.

Apele meteorice de pe trama stradală şi din gospodăriile individuale (de pe şarpante, curţi pietruite, etc.) vor fi preluate de şanţurile de gardă existente şi vor fi deversate în cursurile de apă ce traversează comuna.

b) cumularea cu alte proiecte: proiectul propus consta in înființarea rețelei de canalizare.

c) utilizarea resurselor naturale: nu este cazul;

d) producţia de deşeuri: deşeurile menajere si cele din construcții vor fi preluate de operatori autorizaţi; deşeurile rezultate în urma procesului de construire vor fi colectate pe sorturi, stocate temporar în spaţii special amenajate şi valorificate/eliminate prin societăţi autorizate

e) emisiile poluante, inclusiv zgomotul şi alte surse de disconfort: lucrările şi măsurile prevăzute în proiect nu vor afecta semnificativ factorii de mediu (aer, apă, sol, aşezări umane);

f) riscul de accident, ţinându-se seama în special de substanţele şi de tehnologiile utilizate: in timpul lucrărilor de execuție pot apare pierderi accidentale de carburanți sau lubrefianți de la vehiculele si utilajele folosite;

**2.** ***Localizarea proiectului***:

Se ia în considerare sensibilitatea mediului în zona geografică posibil a fi afectată de proiect, avându-se în vedere în special:

2.1. utilizarea existentă a terenului: terenul se află în intravilanul satului Braniștea, comuna Braniștea, județul Dâmbovița și aparține domeniului public; destinația terenului conform PUG: cai de comunicație.

2.2. relativa abundenţă a resurselor naturale din zonă, calitatea şi capacitatea regenerativă a acestora: nu este cazul;

2.3. capacitatea de absorbţie a mediului, cu atenţie deosebită pentru:

a) zonele umede: nu este cazul;

b) zonele costiere: nu este cazul;

c) zonele montane şi cele împădurite: nu este cazul;

d) parcurile şi rezervaţiile naturale: nu este cazul;

e) ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate etc.: nu este cazul;

f) zonele de protecţie specială, mai ales cele desemnate prin Ordonanţa de urgenţă a Guvernului nr. [57/2007](file:///C:\Users\Arhive%20Elvira\Elvira\Sintact%202.0\cache\Legislatie\temp\00103869.htm) privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. [5/2000](file:///C:\Users\Arhive%20Elvira\Elvira\Sintact%202.0\cache\Legislatie\temp\00033752.htm) privind aprobarea Planului de amenajare a teritoriului naţional - Secţiunea a III - a - zone protejate, zonele de protecţie instituite conform prevederilor Legii apelor nr. [107/1996](file:///C:\Users\Arhive%20Elvira\Elvira\Sintact%202.0\cache\Legislatie\temp\00008742.htm), cu modificările şi completările ulterioare şi Hotărârea Guvernului nr. [930/2005](file:///C:\Users\Arhive%20Elvira\Elvira\Sintact%202.0\cache\Legislatie\temp\00085898.htm) pentru aprobarea Normelor speciale privind caracterul şi mărimea zonelor de protecţie sanitară şi hidrogeologică: nu este cazul;

g) ariile în care standardele de calitate a mediului stabilite de legislaţie au fost deja depăşite: nu este cazul;

h) ariile dens populate: nu este cazul;

i) peisajele cu semnificaţie istorică, culturală şi arheologică: nu este cazul.

**3. Caracteristicile impactului potențial**

a) extinderea impactului, aria geografica si numărul persoanelor afectate: nu este cazul;

b) natura transfrontiera a impactului: lucrările propuse nu au efecte transfrontiera;

c) mărimea si complexitatea impactului: impact relativ redus şi local, pe perioada execuţiei proiectului;

d) probabilitatea impactului: impact cu probabilitate redusă atât pe parcursul realizării investiţiei, cât şi după realizarea acestuia, deoarece măsurile prevăzute de proiect nu vor afecta semnificativ factorii de mediu (aer, apă, sol, aşezări umane);

e) durata, frecventa si reversibilitatea impactului - impact cu durată, frecvenţă şi reversibilitate reduse datorită naturii proiectului şi măsurilor prevăzute de acesta;

Din analiza criteriilor de selecție pentru stabilirea necesitații evaluării impactului asupra mediului din Anexa 3 la H.G. nr. 445/2009 menționate anterior s-a decis continuarea procedurii privind emiterea aprobării de dezvoltare a proiectului.

**Condițiile de realizare a proiectului:**

* ***Titularul are obligaţia de a urmări modul de respectare a legislaţiei de mediu în vigoare pe toata perioada de execuţie a lucrărilor şi după realizarea acestuia să ia toate măsurile necesare pentru a nu se produce poluarea apelor subterane, de suprafaţă, a solului sau a aerului***.
* ***Titularul are obligația respectării condițiilor impuse prin actele de reglementare emise de alte autorități.***

De asemenea, lucrările se vor executa cu respectarea condițiilor impuse prin avizele emise de autoritățile precizate in Certificatul de urbanism nr. 25 din 28.02.2017 emis de către Consiliul Județean Dâmbovița, fără afectarea factorilor de mediu.

**Pentru protecţia apelor**

*Măsuri avute în vedere pentru reducerea/eliminarea poluării apelor*

**În perioada de construcţie**:

- deșeurile solide, materialul din decopertări, excavații, combustibilii sau uleiurile nu se vor deversa in cursurile de apa. Se recomanda colectarea selectiva a deșeurilor in vederea valorificării/eliminării prin firme autorizate;

- colectarea şi descărcarea apelor provenite din precipitaţii de pe platformele afectate de lucrările şantierului la parametrii prevăzuţi de legislaţia în vigoare;

* întreţinerea corespunzătoare a maşinilor utilizate pentru efectuarea lucrărilor prevăzute de proiect şi depozitarea în condiţiile prevăzute de legislaţia în vigoare a materialelor de construcţii şi a consumabilelor;
* este permisă numai folosirea materialelor şi substanţelor atent evaluate din punct de vedere al posibilităţilor de utilizare în echipamentele sistemelor de canalizare;
* orice rezervor de stocare a combustibililor şi carburanţilor va fi atent etanşat şi supravegheat şi amplasat pe platformă betonată, prevăzută cu rigole de scurgere;

**În perioada de funcţionare**:

* asigurarea unei întreţineri corespunzătoare a sistemului de canalizare;
* curentul efluent al liniei apei potabile trebuie să rămână în funcţiune, cel puţin parţial pe toată perioada de desfăşurare a lucrărilor;
* asigurarea unei surse de energie pentru situaţii de urgenţă;
* realizarea unui plan de intervenţii în vederea prezentării la solicitare, autorităţilor de control;

**Pentru protecţia aerului**

*Măsuri avute în vedere pentru reducerea/eliminarea poluării aerului*

**În perioada de construcţie:**

* deplasarea cu viteză redusă a vehiculelor implicate în lucrările prevăzute de proiect, astfel încât să se evite antrenarea particulelor de praf pe drumurile utilizate;
* prevenirea ridicării prafului prin acțiuni de stropire in perioadele de vreme uscata;
* manipularea cu atenţie a materialelor de construcţii utilizate astfel încât să se evite antrenarea particulelor de praf;
* întreţinerea şi repararea utilajelor şi vehiculelor utilizate în scopul reducerii emisiilor de poluanţi atmosferici;
* orice rezervor de stocare a combustibililor şi carburanţilor va fi atent etanşat şi supravegheat, pentru a se evita eliminarea în aer a unor poluanţi;

**În perioada de funcţionare:**

* intervențiile in cazul apariției unor defecțiuni pe rețeaua de canalizare se vor executa cu utilaje performante care sa nu producă poluarea fonica a locuitorilor din zona;

**Pentru protecţia solului, subsolului şi a ecosistemelor terestre**

*Măsuri avute în vedere pentru protecţia solului şi subsolului*:

**În perioada de construcţie**

* umpluturile vor fi făcute cu pământ sănătos, bine compactat de 20 - 30 cm, la umiditate optima, iar compactarea straturilor aflate imediat sub sistemul rutier se va supune exigentelor de compactare impuse patului drumurilor;
* ocuparea unor suprafeţe de teren cât mai mici pentru amenajarea organizării de şantier;
* depozitarea raţională a materialului excavat, astfel încât să fie ocupate suprafeţe cât mai mici de teren;

- stratul de sol vegetal va fi îndepărtat si depozitat in grămezi pentru a fi refolosit la reumplerea șanțurilor unde au fost poziționate conductele;

**În perioada de funcţionare**

* asigurarea unei întreţineri corespunzătoare a sistemului de canalizare;
* refacerea zonelor verzi în cazul în care acestea vor fi afectate de lucrările propuse a se realiza.

**Pentru protecţia împotriva zgomotului sau vibraţiilor**:

*Măsuri avute în vedere pentru reducerea impactului:*

**În perioada de construcţie**

* lucrările prevăzute de proiect vor fi limitate pe perioada zilei;
* întreținerea utilajelor şi vehiculelor implicate în realizarea lucrărilor astfel încât zgomotul şi vibraţiile produse să fie minore;
* se interzice circulația autovehiculelor in afara drumurilor trasate pentru funcționarea șantierului (drumuri de acces, drumuri tehnologice);
* in perioada de execuție a lucrărilor se vor adopta masuri de protecție a locuințelor situate in proximitate;

**În perioada de funcţionare**

- nu este cazul.

**Deşeurile rezultate în perioada de construcţie şi exploatare, modul de gestionare al acestora şi măsurile impuse pentru reducerea impactului generat de acestea**

**Deşeurile generate în perioada de construcţie**:

* amestecuri de beton;
* fier şi PVC;
* cabluri, altele decât cele specificate;
* pământ, pietre (materiale din excavaţii);

**Deşeurile generate în perioada de exploatare**:

* deșeurile generate din întreținerea sistemului de canalizare se vor colecta selectiv si valorificate prin unități specializate;

**Măsuri avute în vedere pentru managementul deşeurilor şi minimizarea impacturilor negative în perioada de construcţie**:

* + deşeurile vor fi colectate separat şi vor fi reciclate sau valorificate conform specificului acestora (metale, PVC, etc.);
  + deşeurile recuperabile vor fi depozitate în conformitate cu legislaţia în vigoare şi predate societăţilor specializate în valorificarea lor;
  + deşeurile nerecuperabile vor fi depozitate şi eliminate conform legislaţiei specifice din domeniul deşeurilor;
  + materialul rezultat din excavaţii reprezintă cantitatea cea mai mare de deşeuri rezultate din realizarea proiectului şi va fi refolosit la umpluturi, compactat şi acoperit pentru restabilirea condiţiilor iniţiale;
  + se va urmări reducerea cantităţii de deşeuri rezultate, prin refolosirea materialelor de excavaţii la umplerea unor gropi;
  + deşeurile solide rezultate din excavaţii şi construcţii vor fi depozitate astfel încât să nu conducă la ocuparea unor suprafeţe de teren suplimentare;
  + este interzisă arderea deşeurilor de orice tip;
  + solul vegetal va fi manevrat şi depozitat separat astfel încât să poată fi folosit la acoperire şi revegetare;
  + deşeurile menajere generate în locaţia şantierului vor fi colectate şi evacuate în condiţii sigure;

**Măsuri avute în vedere pentru managementul deşeurilor şi minimizarea impacturilor negative generate de acestea în perioada de funcționare**:

După realizarea obiectivului de investiții constructorul va dezafecta lucrările provizorii, va degaja zona de material folosit sau rezultat din alte lucrări provizorii si va reda terenul in starea inițiala.

***Titularul proiectului are obligaţia de a notifica APM Dâmboviţa dacă intervin elemente noi necunoscute şi asupra oricărei modificări ale condiţiilor care au stat la baza emiterii prezentei, înainte de realizarea modificării.***

***Prezenta decizie este valabilă pe toată perioada punerii în aplicare a proiectului, până la finalizarea acestuia.***

***Prezenta decizie se poate revizui, în cazul în care se constată apariţia unor elemente noi, necunoscute la data emiterii .***

***Proiectul propus nu necesită parcurgerea celorlalte etape ale procedurilor de evaluare a impactului asupra mediului şi evaluarea adecvată***.

***Înainte de punerea in exploatare a obiectivului de investiție, titularul va solicita la APM Dâmbovița revizuirea autorizației de mediu.***

Prezenta decizie poate fi contestată în conformitate cu prevederile H.G. nr. 445/2009 privind evaluarea impactului anumitor proiecte publice şi private asupra mediului şi ale Legii contenciosului administrativ nr. 554/2004, cu modificările şi completările ulterioare.

**p. DIRECTOR EXECUTIV**,

**Mircea NISTOR**

**Șef Serviciu Avize**, **Acorduri**, **Autorizații**,

Maria MORCOAȘE Întocmit,

consilier Florian STĂNCESCU